Ιωάννης Κασουλίδης

Ο Ιωάννης Κασουλίδης είναι Ελληνοκύπριος πολιτικός. Είναι υπουργός Εξωτερικών της Κύπρου. Διετέλεσε κυβερνητικός εκπρόσωπος, Ευρωβουλευτής και βουλευτής.

Βιογραφικά στοιχεία 
Ο Ιωάννης Κασουλίδης γεννήθηκε στη Λευκωσία στις 10 Αυγούστου 1948. Ομιλεί, πέρα από την ελληνική, την αγγλική, τη γαλλική και τη γερμανική γλώσσα. Σπούδασε ιατρική στο Πανεπιστήμιο της Λυών και ειδικεύτηκε στη γηριατρική στο Λονδίνο.

Είναι νυμφευμένος με την Έμη Κασουλίδη και έχει μία κόρη.

Πολιτική διαδρομή 
Διετέλεσε πρόεδρος της Νεολαίας του Δημοκρατικού Συναγερμού (ΝΕΔΗΣΥ).

Εκλέχτηκε βουλευτής στις βουλευτικές εκλογές του 1991 στην Εκλογική Περιφέρεια Λευκωσίας με τον συνασπισμό Δημοκρατικός Συναγερμός-Κόμμα Φιλελευθέρων για την ΣΤ΄ Κοινοβουλευτική Περίοδο.

Στις 28 Φεβρουαρίου 1993 διορίστηκε κυβερνητικός εκπρόσωπος στην κυβέρνηση Γλαύκου Κληρίδη 1993. Στις 9 Απριλίου 1997 ανέλαβε Υπουργός Εξωτερικών στην Κυβέρνηση Γλαύκου Κληρίδη 1993, θέση στην οποία παρέμεινε και στην Κυβέρνηση Γλαύκου Κληρίδη 1998, ως το 2003.

Στις ευρωεκλογές του 2004 εκλέχθηκε ευρωβουλευτής με τον ΔΗΣΥ για την περίοδο 2004-2009. Συμμετείχε στην πολιτική ομάδα του Ευρωπαϊκού Λαϊκού Κόμματος. Επανεξελέγη στις ευρωεκλογές του 2009.  Ήταν μέλος της Επιτροπής Εξωτερικών και αναπληρωματικό μέλος της Επιτροπής Μεταφορών. Ακόμη, ήταν επικεφαλής της ομάδας εργασίας για την Ευρωπαϊκή Πολιτική Γειτνίασης στη Μέση Ανατολή και Βόρεια Αφρική, της Ad Hoc Επιτροπής για τα Ανθρώπινα Δικαιώματα στη Δυτική Σαχάρα και αντιπρόεδρος στην Αντιπροσωπεία για τις σχέσεις με το Παλαιστινιακό Νομοθετικό Συμβούλιο. Διετέλεσε αντιπρόεδρος της κοινοβουλευτικής ομάδας του Ευρωπαϊκού Λαϊκού Κόμματος, αρμόδιος για τις Εξωτερικές Υποθέσεις. Ήταν μέλος της Αντιπροσωπείας στην Ευρωμεσογειακή Κοινοβουλευτική Συνέλευση και Συντονιστής των Μελών του Ευρωπαϊκού Λαϊκού Κόμματος για θέματα Μετανάστευσης και Πολιτιστικού Διαλόγου. Ακόμη, ήταν πρόεδρος της Ομάδας Φίλων της Κοινοπολιτείας.

Διεκδίκησε το αξίωμα του προέδρου της Κυπριακής Δημοκρατίας στις προεδρικές εκλογές του 2008, στηριζόμενος από τον ΔΗΣΥ. Στον α΄ γύρο πήρε το υψηλότερο ποσοστό. Ωστόσο, στον β΄ γύρο περιορίστηκε στη δεύτερη θέση και δεν εξελέγη.

Την 1η Μαρτίου 2013 διορίστηκε υπουργός Εξωτερικών στην κυβέρνηση Νίκου Αναστασιάδη 2013. Τον Φεβρουάριο του 2018, μετά από δική του απόφαση, αποχώρησε από τη θέση του υπουργού δηλώνοντας και την αποχώρηση του από την πολιτική. Επανήλθε στην ίδια θέση στις 11 Ιανουαρίου 2022 στην Κυβέρνηση Νίκου Αναστασιάδη 2018.

Τιμητικές διακρίσεις 
Ο Ιωάννης Κασουλίδης έλαβε τα εξής παράσημα:

 το Εθνικό Τάγμα του Κέδρου (Λίβανος)
Ταξιάρχης του Τάγματος του Φοίνικα (Ελλάδα)
Ταξιάρχης του τάγματος της Τιμής (Ελλάδα)
Ταξιάρχης του Τάγματος Ξίρκα (Μάλτα)
Ταξιάρχης του Τάγματος Ιπποτών Παναγίου Τάφου
Αξιωματικός της Λεγεώνας της Τιμής (Γαλλία)
Παράσημο Βηθλεέμ 2000 (Παλαιστινιακή Αρχή)
Μεγαλόσταυρος σε άστρο της Εκκλησίας του Αγίου Μάρκου
 ανώτατη διάκριση του Δήμου Αθηναίων.

Συγγραφικό έργο 
Ο Ιωάννης Κασουλίδης έχει συγγράψει βιβλίο με τίτλο Κύπρος - Ε.Ε. Η ένταξη όπως την έζησα.

Παραπομπές

Πηγές 

|-

|-

|-

|-

Βουλευτές εκλεγμένοι με τον Δημοκρατικό Συναγερμό
Βουλευτές Λευκωσίας
Κύπριοι ιατροί
Υπουργοί Εξωτερικών (Κύπρος)
Ευρωβουλευτές εκλεγμένοι με τον ΔΗΣΥ
Κυβερνητικοί Εκπρόσωποι Κύπρου
Κυβέρνηση Γλαύκου Κληρίδη 1993
Κυβέρνηση Γλαύκου Κληρίδη 1998
Κυβέρνηση Νίκου Αναστασιάδη 2013
Βουλευτές ΣΤ΄ Κοινοβουλευτικής Περιόδου (Κύπρος)
Κυβέρνηση Νίκου Αναστασιάδη 2018